Kahden espanjalaisen F-18-hävittäjäkoneen epäillään loukanneen Suomen ilmatilaa tänään tiistaina aamulla, puolustusministeriö tiedottaa.

Alueloukkaus tapahtui Suomenlahdella, Upinniemen eteläpuolella kello 9.

Puolustusministeriön erityisasiantuntija Kirsti Haimila kertoo, että ilmatilanloukkaus kesti noin minuutin verran.

– Hävittäjät olivat Naton päivystysosaston koneita, ja ne havaittiin normaalilla aluevalvontatekniikalla, Haimila sanoo.

Puolustusministeriö ei kommentoi tässä vaiheessa syytä, miksi hävittäjät olivat Suomen ilmatilassa.

– Rajavartiolaitos selvittää asiaa tällä hetkellä, Haimila sanoo.

Hän kertoo, että tilastojen mukaan espanjalaiset koneet eivät ole loukanneet Suomen ilmatilaa ainakaan vuodesta 2005 lähtien kertaakaan.

Haimilan mukaan epäillyn ilmatilanloukkauksen selvitykset etenevät tästä eteenpäin normaalin käytännön mukaisesti.

– Rajavartiolaitos jatkaa tarkemman tutkinnan tekemistä. Ulkoministeriö on tarvittaessa yhteydessä kyseiseen valtioon ja selvittää omalta osaltaan asiaa, Haimila sanoo.

Juttua muokattu kello 11:43: Lisätty kommentit puolustusministeriöstä.